钦定古今图书集成/方舆汇编/边裔典/第108卷 > 《山海经》 > 文郎马神
## 钦定古今图书集成/方舆汇编/边裔典/第108卷 > 《山海经》 > 文郎马神

“文郎马神”，以木为城，其半倚山。酋蓄绣女数百人，出
乘象，则绣女执衣履刀剑及槟榔盘以从。或泛舟，则
酋趺坐床上，绣女列坐其下，与相向，或用以刺舟，威
仪甚都。民多缚木水上，筑室以居，如三佛齐。男女用
五色布缠头，腹背多袒，或著小袖衣，蒙头而入，下体
围以缦。初用蕉叶为食器，后与华人市，渐用磁器。尤
好磁瓮，画龙其外，死则贮瓮中以葬。其俗恶淫，奸者
论死。华人与女通，辄削其发，以女配之，永不听归。女
苦发短，问华人何以致长？绐之曰：“我用华水沐之，故
长耳。”其女信之，竞市船中水以沐，华人故靳之以为
笑。端女或悦华人，持香蕉、甘蔗、茉莉相赠遗，多与之
调笑。然惮其法严，无敢私通者。其深山中有村名《乌
笼里惮》，其人尽生尾，见人辄掩面走避。然地饶沙金，
商人持货往市者，击小铜鼓为号，置货地上，即引退
丈许，其人乃前视当意者，置金于傍。主者遥语欲售
则持货去，否则怀金以归，不交言也。所产有犀牛、孔
雀、鹦鹉、沙金、鹤顶、降香、蜡、藤席。藤、荜拨、血竭、肉豆
蔻、獐皮诸物。